Fiteny ao Torkia
Misy fiteny 37 samihafa tenenin' ny mponina ao Torkia, ka ny iray efa tsy misy mpampiasa intsony (ny fiteny obika), misy fitenim-paritra maro koa saika isaky ny faritany. Fiteny avy amin' ny fianakaviam-piteny altaika sy indô-eorôpeana ary afrô-aziatika no be mpampiasa ao.

Araka ny Fifanarahana an'i Lausanne, ny fiteny vitsy an'isa ekena ofisialy dia Armeniana, Grika ary Hebreo.

Fiteny altaika 
Ny fiteny altaika be mpiteny indrindra ao Torkia dia ny fiteny tiorka sy ny fiteny azery.

Ny fiteny tiorka 
Ny fiteny tiorka no fiteny ôfisialy any Torkia. Ny satany manokana dia antohan' ny andininy faha-3 amin' ny Lalàm-panorenan' i Torkia tamin' ny taona 1982. Tenenina manerana ny tanim-pirenena tiorka izy io, ary olona efa ho 72 tapitrisa (tamin' ny taona 2006), izany hoe saika ny mponina rehetra, no mampiasa azy. Atao hoe "fiteny anatôliana" koa ity fiteny ity. Ao amin' ny fianakaviam-piteny altaika io fiteny io. Soratana amin' ny abidy latina ny fiteny tiorka.

Ny fiteny azery 
Ny fiteny azery, izay fiteny torkika ampiasaina any Azerbaijàna sady ao amin' ny fianakaviam-piteny altaika, dia ampiasaina indrindra ao amin' ny faritanin' i Kars sy ny faritanin' i Iğdır, ao amin' ny Faritr' i Anatôlia Atsinanana, noho izany akaikin' i Azerbaijàna. Tamin' ny taona 2014 dia nisy mpiteny azery maherin' ny 500 000 tany Torkia. Atao hoe "fiteny azerbaijany" na "fiteny azerbaijaney" koa ity fiteny ity. Soratana amin' ny abidy latina izy.

Fiteny indô-eorôpeana 
Ny fiteny indô-eorôpeana be mpiteny indrindra ao Torkia dia ny fiteny kiorda sy ny fiteny grika sy ny fiteny armeniana ary ny fiteny zazaky.

Ny fiteny kiorda 
Ny fiteny kiorda no fiteny faharoa be mpampiasa indrindra ao Torkia, izay  misy mpiteny maherin' ny 8 tapitrisa (tamin' ny taona 2014), ary manerana ny tanim-pirenena tiorka, na dia ny atsinanana aza no makitroka kokokoa, satria ao amin' io faritra io no tena onenan' ny Kiorda. Atao hoe "fiteny kormanjy" koa ity fiteny ity. Tafiditra ao anatin' ny vondron' ny fiteny indô-eorôpeana ny fiteny kiorda sady soratana amin' ny abidy latina.

Ny fiteny grika 
Ny fiteny grika dia nisy mpiteny maherin' ny 3 500 izy io tamin' ny taona 2014 any Torkia, indrindra any amin' ny faritan' i Istanbul sy ao amin' ny nosy Imbros (Gökçeada) any Çanakkale sy any amin' ny faritan' i Izmir, akaikin' i Gresy. Soratana amin' ny abidy grika ity fiteny ity.

Ny fiteny armeniana 
Ny fiteny armeniana dia nisy mpitey mihoatra ny 40 000 tamin' taona 2014 ao Torkia, indrindra ao amin' ny faritanin' i Istanbul, nefa hita koa ao amin' ny faritra kely kokoa any amin' ireo faritany akaiky kokoa an' i Armenia toa ny faritanin' i Kars io fiteny io. ary Soratana amin' ny abidy armeniana ity fiteny ity.

Ny karazan' ny fiteny armeniana ampiasaina any Torkia dia ny fiteny armeniana andrefana, izay tsy ampiasain' ny mponina ankoatra ny ampahany kely amin' ny Armeniana any Torkia, ka ny 18 % amin' ny mponina amin' ny ankapobeny ary ny 8 % amin' ny tanora izany. Nofaritan' ny UNESCO ho iray amin' ny fiteny tandindomin-doza ampiasaina any Torkia ny fiteny armeniana andrefana.

Ny fiteny zazaky 
Ny fiteny zazaky dia ampiasain' ny vahoaka Zaza (vahoaka) ao Torkia, indrindra any amin' ireto faritany ireto: Tunceli sy Elâzığ ary Diyarbakır. Maherin' ny 1,5 tapitrisa ny mpiteny zazaky tamin' ny taona 1998 tao Torkia. Atao hoe "fiteny dimly" koa ity fiteny ity. Soratana amin' ny abidy latina izy.

Fiteny hamitô-semitika 
Ny fiteny hamitô-semitika na afrô-aziatika be mpiteny indrindra ao Torkia dia ny fiteny arabo.

Ny fiteny arabo 
Ny fiteny arabo dia manana mpiteny maherin' ny 720 000 tamin' ny taona 2014 tany Torkia, indrindra ao akaikin' ny sisintany misy ny firenena ao Afovoany Atsinanana, ary any amin' ny faritany toa an' i Mardin, Siirt, Batman ary Şanlıurfa. Soratana amin' ny abidy arabo ity fiteny ity.

Noho ny ady an-trano ao Siria nanomboka amin' ny taona 2011 sy noho ny firohotan' ny olona mandositra izany ady an-trano izany, dia mitombo be ny isan' ny mponina miteny arabo ao Torkia. Ny vinavina tamin' ny taona 2016 dia mametraka ny isan' ny Arabo mpitsoa-ponenana ao Torkia ho 2,6 tapitrisa ary ny fitambaran' ny isan' ny mpiteny arabo dia tombanana eo anelanelan' ny 3,6 sy 5 tapitrisa.

Jereo koa 

 Fiteny torkika

 Tiorka (vahoaka)